CELEX: 62008CN0188
Language: et
Date: 2008-05-06 00:00:00
Title: Kohtuasi C-188/08: 6. mail 2008 esitatud hagi — Euroopa Ühenduste Komisjon versus Iirimaa

2.8.2008   
            
            
               ET
            
            
               Euroopa Liidu Teataja
            
            
               C 197/7
            
         6. mail 2008 esitatud hagi — Euroopa Ühenduste Komisjon versus Iirimaa
   (Kohtuasi C-188/08)
   (2008/C 197/11)
   Kohtumenetluse keel: inglise
   Pooled
   
      Hageja: Euroopa Ühenduste Komisjon (esindajad: S. Pardo Quintillán ja D. Lawunmi)
   
      Kostja: Iirimaa
   Hageja nõuded
   
               —
            
            
               Tuvastada, et kuna maapiirkondades olmereovee kõrvaldamisele septikute ja muude individuaalsete veepuhastussüsteemide kaudu ei laine nõukogu 15. juuli 1975. aasta direktiivi 75/442/EMÜ jäätmete kohta (1), mida on muudetud nõukogu 18. märtsi 1991. aasta direktiiviga 91/156/EMÜ (2), artikli 2 lõike 1 punkti b tähenduses ühenduse ja Iirimaa õigusaktid, on Iirimaa jätnud üle võtmata kõnealuse direktiivi artiklitest 4, 7, 8, 9, 10, 11, 12, 13 ja 14 ning Euroopa Ühenduse asutamislepingust tulenevad nõuded.
            
         
               —
            
            
               mõista kohtukulud välja Iirimaalt.
            
         Väited ja peamised argumendid
   Komisjon väidab, et Iirimaal ei ole siseriiklikke ega ühenduse õigusnorme, mis sätestaksid direktiivist tulenevatele eeskirjadele vastavat septikute ja muude individuaalsete veepuhastussüsteemide kaudu kõrvaldatud reovee käitlemist väljaspool suuremaid linnastuid.
   Muude õigusnormide puudumisel on Iirimaa kohustatud arutlusel oleva olmereovee käitlemise suhtes üle võtma ja kohaldama direktiivist tulenevaid nõudeid. Kuid Iirimaa ei ole kõnealuseid nõudeid üle võtnud ega väida, et oleks neid üle võtnud. Lisaks ei ole Iirimaa ka kõnealuseid nõudeid tegelikkuses täitnud. Täpsemalt ei ole Iirimaa üle võtnud järgmisi asjassepuutuvaid õigusnorme:
   
               —
            
            
               Direktiivi artikkel 4. Direktiivi artikli 4 ülevõtmine on oluline, kuna see sätestab keskkonnaalased eesmärgid, mida liikmeriigid peaksid teisi direktiivist tulenevaid nõudeid täites järgima. Komisjon väidab, et artikli 4 nõudeid ei ole praktikas järgitud Lough Lane valgalal, mille tõestuseks esitas komisjon tõendid septikute nõuetekohase kontrolli mitteteostamise tulemusel tekitatud keskkonnakahju kohta.
            
         
               —
            
            
               Direktiivi artikkel 7. Artikkel 7 on oluline, kuna sätestab muu hulgas keskkonnakahju vältimiseks üleriigilise sobilikes kohtades jäätmete kõrvaldamise korralduse kava koostamise kohustuse. Lisaks artikli 7 üle võtmata jätmisele ei ole Iirimaa tegelikkuses koostanud septikute ja muude individuaalsete veepuhastussüsteemide kohta artikli 7 nõuetele vastavat kava.
            
         
               —
            
            
               Direktiivi artikkel 8. Artikkel 8 on oluline, kuna sätestab, et jäätmete kõrvaldamine peab toimuma kooskõlas direktiivi sätetega. Iirimaa ei ole tegelikkuses täitnud ka artiklist 8 tulenevaid nõudeid, kuna ei ole taganud, et olmereovesi kõrvaldatakse kooskõlas direktiivi sätetega.
            
         
               —
            
            
               Direktiivi artikkel 9. Artikkel 9 on oluline, kuna sätestab jäätmete kõrvaldamise toimingute teostamisel keskkonnaohutusnõuete täitmise kooskõlastamiseks pädevalt asutuselt eelneva ametliku loa saamise kohustuse. Iirimaal septikute ja muude individuaalsete veepuhastussüsteemide üle teostatav kontroll ei ole artikli 9 nõuetele vastav ning seega on Iirimaa rikkunud artikli 9 nõudeid.
            
         
               —
            
            
               Direktiivi artikkel 10. Komisjon leiab, et septikute ja muude individuaalsete veepuhastussüsteemide kaudu reovee kõrvaldamine on tegelikkuses enamikel juhtudel jäätmete kõrvaldamise toiming direktiivi tähenduses. Samas on arusaadav, et teatud asjaoludel võib käitlemismeetodit pidada taaskasutamiseks, näiteks reovee kompostimise korral eesmärgiga seda edaspidi väetisena kasutada. Seetõttu on komisjon lisanud käesolevasse hagiavaldusse ka artikli 10.
            
         
               —
            
            
               Direktiivi artikkel 11. Iirimaa ei väida, et on direktiivi artikli 11 sätted üle võtnud, ei artikli 11 lõike 3 tähenduses ega muul viisil, kuid kui ta seda väidaks, oleks komisjoni vastuargumendiks, et Iirimaa poolt septikute ja muude individuaalsete veepuhastussüsteemide kohta kehtestatud eeskirjad ei kujuta endast direktiivi artikli 11 lõigete 1 ja 2 ülevõtmist. Eelkõige ei taga Iirimaal kohaldatavad eeskirjad, et direktiivi artiklis 4 sätestatud tingimusi täidetakse. Lisaks ei ole Iirimaal septikute ja muude individuaalsete veepuhastussüsteemide registreerimise süsteemi.
            
         
               —
            
            
               Direktiivi artikkel 12. Artikkel 12 on oluline septikute ja muude individuaalsete veepuhastussüsteemide tõhusa toimimise tagamiseks, kuna kõnealused süsteemid vajavad perioodilist setete eelmaldamist ja kõrvaldamist. Mainitud setete eemaldamise ja kõrvaldamisega seotud erialateenuste osutamist vastavuses direktiivist tulenevate nõuetega ei ole Iiri õigusaktides käsitletud ega praktikas teostatud.
            
         
               —
            
            
               Direktiivi artikkel 13. Artikkel 13 on oluline, kuna nõuetekohase hoolduseta võivad isegi heas asukohas ja nõuetekohaselt paigaldatud septikutel ja muudel individuaalsetel veepuhastussüsteemidel esineda rikked, mistõttu nad võivad põhjustada keskkonnakahju. Seetõttu on kontrollisüsteem erilise tähtsusega. Lough Lane'i juhtumi kohta esitatud tõenditest selgub, et lisaks direktiivi artiklist 13 tulenevate nõuete üle võtmata jätmisele ei ole Iirimaa praktikas septikute ja muude individuaalsete veepuhastussüsteemide puhul kõnealuseid nõudeid järginud.
            
         
               —
            
            
               Direktiivi artikkel 14. Direktiivi artikkel 14 on oluline registrite pidamise suhtes, mis aitab tagada, et septikud ja muud individuaalsed veepuhastussüsteemid ei ole ülekoormatud ning ja et neid kohaselt hooldatakse. Lough LAne'i juhtumi kohta esitatud tõenditest selgub, et lisaks direktiivi artiklist 14 tulenevate nõuete üle võtmata jätmisele ei ole Iirimaa praktikas septikute ja muude individuaalsete veepuhastussüsteemide puhul kõnealuseid nõudeid järginud.
            
         
      (1)  EÜT L 194, lk 39; ELT eriväljaanne 15/01.
   
      (2)  EÜT L 78, lk 32.